হেমন্তের শেষদিকে দূর দেশ থেকে দল বেঁধে ছুটে আসে অতিথি পাখি। শীত বা তুষারপ্রবণ অঞ্চল থেকে এসব পাখি ছুটে আসতে শুরু করে আমাদের দেশে কিছুটা উষ্ণতার আশায়। এক শ্রেণির পাখিশিকারি এসব অতিথি পাখি শিকারে ব্যস্ত হয়ে পড়ে। রাস্তায় রাস্তায় দাঁড়িয়ে পাখি বিক্রি করতে দেখা যায় তাদের। এটা কিন্তু মোটেই ভালো কাজ নয়। হেমন্তের শেষ দিকে এসব দৃশ্য দেখেই শীতের আগমনী বার্তা টের পাওয়া যায়। তাই হেমন্তকে বলা হয় শীতের পূর্ভাবাস। হেমন্তকে বিদায় জানানোর পর কনকনে ঠাণ্ডা শীতের তীব্রতায় টের পাওয়া যায় হেমন্তের আবহাওয়া কত মনোরম। যদি সারা বছরই হেমন্তকাল হতো! গরমও না, ঠাণ্ডাও না এমনকি বৃষ্টিও না! সত্যি এক মনোরম আবহাওয়া নিয়ে প্রতি বছর আমাদের মাঝে হেমন্ত আসে।